‘AGE’จ่อเพิ่มทุนซื้อเหมืองอินโดฯรายได้พุ่งเท่าตัว
AGE เตรียมเพิ่มทุนปีหน้า
21 ส.ค. 2554

AGE เตรียมเพิ่มทุนปีหน้า 
ใช้เงินซื้อเหมืองอินโดนีเซียแห่งที่ 2 ขนาด 10 ล้านตัน หลังซื้อแห่งที่ 1 เสร็จปีนี้ ยันรายได้พุ่งขึ้น 100% 
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า ปี 2555 มีความเป็นไปได้ที่บริษัทจะเพิ่มทุนจดทะเบียน หากบริษัทได้ข้อสรุปซื้อเหมืองในอินโดนีเซียแห่งที่ 2 เนื่องจากเป็นเหมืองขนาดใหญ่ที่มีปริมาณสำรองถ่านหินถึง 10 ล้านตัน ดังนั้นต้องใช้เม็ดเงินจำนวนมาก 
อย่างไรก็ดี เหมืองถ่านหินอินโดนีเซียแห่งแรกที่เข้าไปซื้อคาดว่าจะดำเนินการเสร็จสิ้นภายในสิ้นปีนี้ โดยจะไปในลักษณะร่วมลงทุน ซึ่ง AGE จะถือหุ้นมากกว่า 50% และใช้เงินลงทุนไม่เกิน 1,000 ล้านบาท โดยจะเป็นการทยอยจ่ายชำระ คาดว่าจะใช้เงินกู้จากธนาคารพาณิชย์เป็นส่วนใหญ่ และแปลงใบสำคัญแสดงสิทธิซื้อหุ้นของบริษัท (AGEW1) อีกส่วนหนึ่ง แต่จะรักษาระดับอัตราหนี้สินต่อทุน (ดี/อี) ไม่ให้เกิน 2.5 เท่า คาดว่ามีปริมาณสำรองถ่านหินทั้งหมด 12 ล้านตัน
สาเหตุที่บริษัทต้องลงทุนซื้อเหมืองเพิ่ม เพื่อรองรับความต้องการใช้ถ่านหินที่ยังเติบโตจาก 2 ประเทศหลักที่จีนและอินเดีย โดยเฉพาะในอินเดีย เนื่องจากรัฐบาลอินเดียอนุญาตให้ตั้งโรงไฟฟ้าถ่านหินได้เพิ่มเป็น 290 แห่ง จากปัจจุบันมีเพียง 100 แห่ง
สำหรับผลประกอบการปี 2554 คาดว่าไตรมาส 4 น่าจะมีการปรับประมาณรายได้ปีนี้เพิ่มเป็นเติบโต 100% จากปีก่อนจำนวน 2,800 ล้านบาท จากเดิมคาดว่าจะโต 80% เป็น 5,000 ล้านบาท และกำไรสุทธิคาดว่าจะโตประมาณ 130% เนื่องจากความต้องการถ่านหินในประเทศและต่างประเทศยังสูงขึ้นต่อเนื่อง จากผลกระทบราคาน้ำมันเพิ่มขึ้น
ขณะที่ไตรมาส 2 คาดว่ารายได้และกำไรจะดีใกล้เคียงในไตรมาสแรกที่มีรายได้รวม 1,300 ล้านบาทและมีกำไรสุทธิ 75 ล้านบาท แม้ว่าลูกค้ามีความต้องการมากขึ้น แต่บริษัทมีปริมาณถ่านหินไม่เพียงพอ ซึ่งคาดว่าสถานการณ์ปริมาณถ่านหินจะเริ่มผ่อนคลายในช่วงไตรมาส 3 เป็นต้นไป
ล่าสุด AGE ได้รับเลือกให้เป็นบริษัทยอดเยี่ยมขนาดเล็กผลงานดีเด่นประจำปี 2554 ซึ่งจัดโดย FinanceAsia นิตยสารการเงินชั้นนำของเอเชีย จากการสำรวจความคิดเห็นผู้จัดการกองทุน นักวิเคราะห์ และนักการเงินชั้นนำกว่า 300 รายทั่วโลก